22505 DRŽAVNI INSPEKTORAT REPUBLIKE HRVATSKE
OBRAZLOŽENJE OPĆEG DIJELA GODIŠNJEG IZVJEŠTAJA O IZVRŠENJU FINANCIJSKOG PLANA DRŽAVNOG INSPEKTORATA
Državni inspektorat Republike Hrvatske započeo je s radom 01. travnja 2019. godine te obavlja inspekcijske poslove u području: 
-trgovine, usluga, zaštite potrošača, sigurnosti neprehrambenih proizvoda; 
-hrane, uključujući i genetski modificiranu hranu, genetski modificirane organizme, sprečavanja i suzbijanja zaraznih bolesti, proizvodnje i stavljanja na tržište predmeta opće uporabe, stavljanja na tržište i uporabe biocidnih proizvoda, zaštite od buke i zaštite od neionizirajućeg zračenja, ograničavanja uporabe duhanskih i srodnih proizvoda, proizvodnje, stavljanja na tržište i uporabe opasnih kemikalija te gospodarenja otrovnim kemikalijama 
-veterinarstva i sigurnosti hrane, što uključuje zaštitu zdravlja i dobrobiti životinja, reprodukciju, držanje, uzgoj životinja, promet i označivanje životinja, hranu i hranu za životinje, veterinarsko-medicinske proizvode, nusproizvode životinjskog podrijetla i veterinarsku zaštitu okoliša 
-poljoprivrede, lovstva, šumarstva, biljnog zdravstva, sredstava za zaštitu bilja, održive uporabe pesticida i ostataka pesticida; 
-sjemena i sadnog materijala poljoprivrednog bilja, šumskog reprodukcijskog materijala, sprječavanja unošenja i širenja stranih te invazivnih stranih vrsta i upravljanja njima; 
-ugostiteljske djelatnosti, pružanja ugostiteljskih usluga, pružanja usluga u turizmu, boravišne odnosno turističke pristojbe; 
-rudarstva, naftnog rudarstva, opreme pod tlakom, elektroenergetike, toplinarstva i plinarstva 
-rada i zaštite na radu; 
-građenja, provedbe stručnog nadzora građenja, održavanja i uporabe građevina; 
-zaštite okoliša, gospodarenja otpadom, zaštite zraka, klimatskih promjena, zaštite ozonskog sloja, zaštite od svjetlosnog onečišćenja, zaštite prirode, vodnoga gospodarstva i vode za ljudsku potrošnju. 

Državni inspektorat obavlja inspekcijske poslove i u drugim upravnim područjima kada je to određeno posebnim zakonom.
22505 Državni inspektorat dostavlja obrazloženje općeg dijela godišnjeg izvještaja o izvršenju financijskog plana za 2025. godinu prema sljedećim kategorijama:

PRIHODI I PRIMICI
Državni inspektorat planirao je prihode i primitke u ukupnom iznosu od 82.217.308,00 EUR-a za 2025. godinu, a nakon provedenog rebalansa i preraspodjela novčanih sredstava tijekom 2025. godine prihodi i primici ukupno iznose 74.535.173,00 EUR-a.
67 Prihodi iz proračuna planirani su u ukupnom iznosu 62.988.841,00 EUR-a za 2025. godinu nakon provedenih preraspodjela novčanih sredstava i rebalansa Državnog proračun. Ostvareni prihodi u izvještajnom razdoblju odnose se na rashode za zaposlene, materijalne rashode vezane za tekuće aktivnosti institucije, financijske rashode, materijalne rashode za obnovu voznog parka i opremanja, materijalne rashode za informatizaciju, te rashode za nabavu proizvedene materijalne imovine radi poduzimanja mjera za osiguranje učinkovitosti rada cijelog Državnog inspektorata te usklađenje rada unutarnjih ustrojstvenih jedinica Državnog inspektorata i upravnih organizacija u sastavu Državnog inspektorata.
U razdoblju od 1. siječnja do 31. prosinca 2025. godine, Državni inspektorat ostvario je smanjenje prihoda iz proračuna u odnosu na isto razdoblje za 2024. godinu od 1,64 %.
 65 Prihodi od upravnih i administrativnih pristojbi, pristojbi po posebnim propisima i naknada planirani su u ukupnom iznosu od 11.522.780,00 EUR-a za 2025. godinu. 
Stupanjem na snagu Zakona o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja, („Narodne novine“ broj 52/21) Državni inspektor je preuzeo poslove i aktivnosti iz Ministarstva poljoprivrede.
Slijedom navedenog ukupno uplaćena novčana sredstva odnosno ostvareni prihodi u izvještajnom razdoblju iznose 10.890.800,83 EUR, a što je za 23,39% više u odnosu na isto razdoblje 2024. godine.
63 Prihodi iz inozemstva (darovnice) i od subjekata unutar općeg proračuna planirani su u ukupnom iznosu od 23.552,00  EUR-a za 2025. godinu.
Sudjelovanje inspektora iz Sektora za nadzor zaštite okoliša, zaštite prirode i vodopravni nadzor na sastanku radne skupine TWG2 u svojstvu predstavnika RH - trošak prijevoza DIRH-u vraća Europska komisija. Iz Sektora inspekcije rada inspektori rada (zaštita na radu) sudjelovali su na SLIC (Odbor viših inspektora rada) sastancima, te su sredstava utrošena na troškove prijevoza za koje je Europska Komisija izvršila povrat te su prihodi ostvareni u iznosu od 6.313,80 EUR-a. 

RASHODI I IZDACI
Državni inspektorat planirao je rashode u ukupnom iznosu od 82.217.308,00 EUR-a za 2025. godinu te nakon provedenog rebalansa i preraspodjele iznose 76.227.199,00 EUR-a. Planirani rashodi odnose se na rashode za zaposlene, materijalne rashode vezane za tekuće aktivnosti institucije, financijske rashode, materijalne rashode za obnovu voznog parka i opremanja, materijalne rashode za informatizaciju, te rashode za nabavu proizvedene materijalne imovine.
Rashodi poslovanja u izvještajnom razdoblje 2025. godinu u odnosu na 2024. godinu bilježe rast od 8,13%, a navedeno je posljedica osiguranja prihoda za troškove vezane uz rast plaća za zaposlene te cijene energenata na tržištu i rast cijena usluga.
Sredstva u okviru aktivnosti A673018 utrošena su za financiranje svih stručnih i administrativnih poslova radi nesmetanog, racionalnog i uspješnog obavljanja djelatnosti Državnog inspektorata. Državni inspektorat osim Središnjeg ureda ima i 5 područnih ureda te 37 ispostava. Područni uredi su: Područni ured Zagreb, Područni ured Split, Područni ured Rijeka, Područni ured Varaždin i Područni ured Osijek. Za sve navedene lokacije utrošena su novčana sredstava za podmirenje režijskih troškova odnosno za poduzimanje mjera za osiguranje učinkovitosti u radu cijelog Državnog inspektorata kao i nabave zaštitne opreme i uredskog materijala.
Veća povećanja rashoda bilježe se na stavkama: 3211-Službena putovanja radi osiguranja kontinuiranog rada iz područja nadležnosti inspekcija Državnog inspektorata; 3225-Sitni inventar i auto gume radi redovne zamjene auto guma na službenim vozilima; 3235-Zakupnine i najamnine radi podmirivanja troškova u svezi zakupa poslovnih prostora i parking mjesta za službena vozila kao i licenčna prava; 3236- Zdravstvene i veterinarske usluge posljedica su financiranju troškova službenih kontrola i drugih službenih aktivnosti u skladu s odredbama članka 62. ZOSK-a odnosno za financiranje troškova svih aktivnosti veterinarske, sanitarne,  fitosanitarne i poljoprivredne inspekcije koje proizlaze iz službenih kontrola; 3238-Računalne usluge radi održavanja aplikativnih rješenja Državnog inspektorata; 3293-Reprezentacija, 3296-Troškovi sudskih postupaka, 3299-Ostali nespomenuti rashodi poslovanja posljedica su povećanja kupovine uzoraka za potrebe analiza iz nadležnosti inspekcija te 3431-Bankarske usluge i usluge platnog prometa.
Rashodi za nabavu nefinancijske imovine u izvještajnom razdoblju 2025. u odnosu na 2024. godinu bilježe smanjenje od 11,09%.
U 2025. godini nastavljeno je ulaganje u održavanje i nadogradnju softverske infrastrukture, računalno korisničke te serversko mrežne infrastrukture. Sva licenčna prava su redovito obnovljena. Kontinuirano je provođen proces zamjene dotrajale korisničke informatičke opreme. Aktivno se radilo na polju kibernetičke sigurnosti te je u skladu s time održavan i nadograđivan sigurnosni operativni centar te provođeni testovi otpornosti djelatnika te sigurnosno testiranje informatičkog sustava Državnog inspektorata.  
U budućem razdoblju se planira nastavak provedbe započetih aktivnosti vezanih za izradu jedinstvenog informacijskog sustava elektroničkog očevidnika inspektora Državnog inspektorata koji će omogućiti bolje planiranje, koordinaciju, provedbu i analizu provedbe inspekcijskih nadzora kao i podizanje kvalitete rada svih 16 inspekcija Državnog inspektorata kroz digitalizaciju procesa inspekcijskog nadzora. 
Utrošena sredstva koristila su se i za nabavu uredske opreme i namještaja, opreme za održavanje i zaštitu neophodno potrebne radi što učinkovitijeg rada Državnog inspektorata i obnavljanja dotrajale opreme za održavanje i zaštitu u narednom proračunskom razdoblju. Ujedno nabavljena su i prijevozna vozila u cestovnom prometu radi obavljanja poslova iz nadležnosti inspekcija Državnog inspektorata. 

PRIJENOS SREDSTAVA IZ PRETHODNE I U SLJEDEĆU GODINU
Državni inspektorat na izvoru 51 ima iskazan donos i odnos u 2025. godini  u iznosu od 38.648,40 EUR-a po projektima  financiranima od strane Europske unije, a koje koordinira  PROSAFE organizacija (neprofitna organizacija koja koordinira zajedničkim aktivnostima država članica u nadzoru tržišta, a primarno je financirana od strane Europske unije) usmjerene na provedbu zajedničkih aktivnosti nadzora tržišta država članica u području sigurnosti neprehrambenih proizvoda. Prijenos sredstava iz 2025. godine u 2026. godine iznose 38.648,40 EUR-a.
Također, iskazan je donos u  2025. godini na izvoru 52 u ukupnom iznosu od 10.762,73 EUR-a po projektu Joint Action SHARP (Strengthened International Health Regulations and Preparedness in the EU) kojemu je cilj analiza međunarodnih zahtjeva prema državi i stanja ulaznih mjesta u zemlju, poboljšanje stanja i ostvarivanje dobre suradnje svih sektora u Republici Hrvatskoj koji su uključeni u provedbu Međunarodnih zdravstvenih. S obzirom da su sredstva ostala neutrošena ista su prenijeta u 2026. godinu u ukupnom iznosu od 10.762,73 EUR-a.

Temeljem Zakona o službenim kontrolama i drugim službenim aktivnostima koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja, („Narodne novine“, broj 52/21) Državni inspektorat je preuzeo poslove i aktivnosti iz Ministarstva poljoprivrede te je iz 2024. godine prenio novčana sredstva u iznosu od 8.006.769,05 EUR-a koja nadalje koristi sukladno zakonskim propisima. Prijenos sredstava iz 2025. godine po navedenoj osnovi u 2026. godinu iznosi 6.741.535,64 EUR-a.

